Mainaguri victim death: অমিত শাহের সফরের আগেই ময়নাগুড়ির নির্যাতিতার মৃত্যুকে ইস্যু করতে আসরে বিজেপি

শিলিগুড়ি: এক নাবালিকার মৃত্যু ও রাজনীতি। ময়নাগুড়িতে অগ্নিদগ্ধ নির্যাতিতার মৃত্যুকে রাজনৈতিক ইস্যু করতে ঘোলাজলে মাছ ধরতে নেমে পড়ল বিজেপি এবং সিপিএম। বিশেষত মে মাসের গোড়াতেই শিলিগুড়িতে আসছেন কেন্দ্রীয় স্বরাষ্ট্রমন্ত্রী অমিত শাহ। ফলে তার আগে ময়নাগুড়ির নাবালিকার মৃত্যুকে হাতে গরম ইস্যু করতে আসরে গেরুয়া শিবির। একইভাবে অভিযুক্তরা যেহেতু তৃণমূল শিবিরের লোকজন, তাই এ নিয়ে ময়দানে সিপিএমও।

প্রায় ১৫ দিনের লড়াই শেষে সোমবার সকালে উত্তরবঙ্গ মেডিক্যাল কলেজ ও হাসপাতালে মৃত্যু হয় নির্যাতিতা নাবালিকার। তারপরই হাসপাতালে চলে আসেন জলপাইগুড়ির বিজেপি সংসদ সদস্য জয়ন্ত রায়। এদিন তিনি হাসপাতালে দাঁড়িয়ে বলেন, এ রাজ্যে মানুষের নিরাপত্তা নেই, তা আরও একবার প্রমাণিত হল। একটি মেয়ে ধর্ষণের চেষ্টার পরও তাকে প্রাণে মেরে ফেলার হুমকি, বাড়ির লোককে শাসানো, এমনকী ছুরি দেখিয়ে বাড়িতে চড়াও হয় দুষ্কৃতীরা। তারপরও পুলিস প্রথমে একজনকে ধরে। পরে মানুষের চাপে অন্যদের ধরে। এতে বোঝা যায়, এ রাজ্যে পুলিস-প্রশাসন কী রকম কাজ করে। এখন তো তৃণমূলও বলে তারা রাজ্য পুলিসের উপর ভরসা রাখে না। বিজেপি প্রথম থেকেই এই পরিবারের পাশে আছে এবং থাকবে বলে দাবি করেন জয়ন্ত রায়।

আরও পড়ুন: Weather Update: স্বস্তি নেই! চলতি সপ্তাহে আরও বাড়বে তাপমাত্রা, সতর্কতা জারি হাওয়া অফিসের

সিপিএমের রাজ্য সম্পাদক মহম্মদ সেলিমও পুলিসকে কাঠগড়ায় তোলেন। তাঁর অভিযোগ, এমন একটা অভিযোগ পেয়েও পুলিস সময়মতো তৎপর হয়নি। এমন কিছু কেস থাকে, যেখানে জামিন হয় না, জামিন হওয়ার কথা নয়। এখানে পুলিস এমনভাবে কেস সাজিয়েছে যে, অপরাধীরা জামিন পেয়ে গিয়েছে। তিনি বগটুইকাণ্ডের উদাহরণ টেনে বলেন, আমরা তো দেখেছি মমতা বন্দ্যোপাধ্যায় কীভাবে অনুব্রত মণ্ডলকে সঙ্গে নিয়ে কেস সাজানোর কথা বলেছিলেন।

সেলিম প্রশ্ন তোলেন, বারবার এরকম ঘটনা ঘটছে কেন? তাঁর কথায়, কারণ অপরাধীরা জেনে গিয়েছে তাদের সঙ্গে পুলিস আছে, নবান্ন আছে। মেয়েটির বাবার সিবিআই তদন্ত দাবি প্রসঙ্গে সেলিম অবশ্য কোনও জবাব দেননি। তিনি বলেন, গোটা রাজ্যের মানুষ আজ আক্রান্ত। আমরা তাদের পাশে আছি।